የሀገር ዉስጥ ቱሪዝምን ለማሳደግ እየተሠራ መሆኑን የአማራ ክልል ባህልና ቱሪዝም ገለጸ።
ባሕር ዳር፡ መስከረም 18/213ዓ.ም (አብመድ) የሀገር ዉስጥ ቱሪዝምን ለማሳደግ በትኩረት እየተሠራ መሆኑን የቢሮዉ ምክትል ኃላፊ መላኩ አላምረዉ በክልሉ ለ28ኛና በሀገር አቀፍ ደረጃ ለ33ኛ ጊዜ እየተከበረ በሚገኘው የዓለም የቱሪዝም ቀን ላይ ተናግረዋል፡፡የዓለም ቱሪዝም ቀን በደብረ ብርሃን ከተማ አስተዳደር በፓናል ውይይት እየተከበረ ይገኛል፤ በፓናሉ ላይ አቶ መላኩ እንዳስታወቁት የሀገር ውስጥ ቱሪዝምን ለማሳደግ በትኩረት እየተሠራ ነው፡፡የኮሮናቫይረስ ወረርሽኝ ያስከተለው የዘርፉ ተጽእኖ የሀገር ዉስጥ ቱሪዝም ሳያድግ የትም መድረስ እንደማይቻል ያሳየ መሆኑን ‘‘ነጭዎችን የመቁጠር ቱሪዝም የትም አላደረሰም’’ ብለዋል።‘ከደብረ ብርሃን እስከ ወሎ’ በሚል መሪ መልእክት በእስልምና ቅርሶች ላይ ያተኮረ ጉብኝትም ዛሬ ተጀምሯል፡፡ መርሀ ግብሩ የጉብኝት ባህሉን ለማነቃቃት ያለመ መሆኑንም አቶ መላኩ ገልጸዋል። ‘‘የውጭ ዜጎች ቱሪዝም ዘላቂ ለዉጥ እንደማያመጣ ወቅቱ አስተምሮናል’’ ያሉት ምክትል ቢሮ ኃላፊዉ በቀጣይ የሀገር ዉስጥ ቱሪዝም እንዲያድግ ትኩረት ተደርጎ እንደሚሠራ አመላክተዋል። ጉብኝቱ ዛሬ ደብረ ብርሃን ተጀምሮ ከቀናት በኋላ ግሸን ደብረ ከርቤ ይጠናቀቃል፡፡ዘጋቢ፡- ይርጉ ፋንታ -ከደብረ ብርሃን